
ALISON ROBERTS

En helg i Praha


Alison Roberts var så heldig å få bo flere år i Sør-Frankrike, men er nå tilbake på New Zealand, som er hjemlandet hennes. Hun er også svært glad for at hun får skrive bøker for Mills & Boon. Etter å ha jobbet som lærer, ble hun etter hvert en godt kvalifisert paramedic. Hun elsker å reise og å danse, drikke champagne og tilbringe tid med datteren og venner. Alison har skrevet over hundre bøker!

Hvor fantastisk var ikke dette?

Det var sent nok til å være mørkt en sommerkveld, og Hanna Peterson var et sted hun aldri hadde vært før. Et sted som var så magisk at utsikten fra drosjevinduene virket som glimt fra en fantasiby, mens sjåføren kjørte langs trafikkerte veier og trange gater for å ta dem inn i det gamle sentrum av Praha.

«Jeg kan ikke tro det», sa hun og snudde seg mot bestevenninnen Jo, som satt i baksetet. «Det føles som om jeg har trådt inn i et eventyr.»

Alt var forbløffende. Lysene forgylte spirene på Prahas berømte slott på høyden og alle statuene som voktet broen som førte over til den siden av elven. Det var brosteinsbelagte gater og torg, og hver eneste bygning så unik ut. Dramatiske i sin ekstravagante arkitektur, mystiske i sin alderdom og, åh, så romantiske med sine kupler og spir som strakte seg mot nattehimmelen.

«Mmm …» Men Jo så ikke ut av vinduene. Hun hvilte hodet på skulderen til mannen som satt ved siden av henne, og så beundrende opp på sin nye ektemann, Cade.

Hanna ristet på hodet. «Jeg fatter heller ikke at jeg har ødelagt bryllupsreisen deres. Jeg føler meg som det største femtehjulet på vogna noensinne.»

Jo satte seg opp. Langsomt. I siste trimester av svangerskapet hadde den lange flyturen utenlands vært mer ubehagelig enn vanlig. «Ikke vær dum», sa hun. «Du er ikke med på hele bryllupsreisen vår. Vi skal bare tilfeldigvis på samme konferanse i helgen. Så drar Cade og jeg til nærmeste strand, der jeg skal ligge som den strandede hvalen jeg er i en dag eller to til, mens du drar ut på et av eventyrene dine.» Hun la hodet tilbake på Cades skulder.

Hanna hadde aldri sett Jo så lykkelig før. For bare noen dager siden hadde hun vært brudepike og vitne under den private vielsen på en strand nær Dunedin på Sørøya i New Zealand, og til tross for den lange reisen til denne delen av Europa og hvor sliten Jo måtte være, strålte hun fortsatt av glede.

Hanna snudde seg og stirret ut av vinduet igjen, delvis fordi hun ikke ville gå glipp av noe, men også for å distrahere seg selv fra følelsen av noe hun ikke likte.

Misunnelse? Sikkert ikke. Men innerst inne var det noe som skurret, og det hadde begynt da hun sto på stranden og så Jo og Cade utveksle ekteskapsløfter. Det virket som om det fikk litt skarpere kanter hver gang hun så hvordan de så på hverandre, så kanskje det var best å fortsette å se på utsikten. Hun ville kunne sette enda mer pris på den i morgen, når hun ble med på den byvandringen hun hadde bestilt på nettet.

Den turen var det eneste Hanna hadde bestilt for de neste tre ukene, bortsett fra flyreisen. Hun hadde alltid elsket å ta impulsive avgjørelser når det gjaldt reiser, fordi det var slik de aller beste oppdagelsene og eventyrene kunne oppstå. Og hvis de viste seg å være skuffende, kunne hun bare endre planene og prøve noe annet. Hun hadde ikke vært på en utenlandsreise på over et år, og kjente en velkjent og kjærkommen spenning i kroppen.

Kanskje denne turen til Praha og det som ventet henne etter de to intensive dagene på konferansen, var en påminnelse om at det å være singel og barnløs var inngangsbilletten til de mest fantastiske og minneverdige eventyrene. Det hadde det tross alt alltid vært.

 

Hamish MacMillan hadde pakket ut toalettmappen, men tok seg tid til å sjekke at han ikke hadde glemt noe.

Tannbørsten sto i glasset på hyllen over håndvasken, med plasthette for å holde den ren, sammen med tannkrem og tanntråd. Hårbørsten og kammen lå ved siden av glasset. Med et fornøyd nikk konstaterte Mac at barbersakene var klare til bruk neste  morgen, og gikk tilbake til det overdådige soverommet i det flotte hotellet på torget i gamlebyen i Praha.

Skjortene hang allerede pent i klesskapet, sammen med en nålestripet dress og et lite utvalg slips. De mer uformelle klærne, som han kunne bruke når han ikke var hovedtaler på en prestisjefylt internasjonal medisinsk konferanse, fikk ligge i kofferten inntil videre. Mac hadde en laptop-veske med andre ting han også måtte sjekke før han endelig kunne gå til sengs.

Viktige ting, som USB-minnet som inneholdt transkripsjonen og bildene til presentasjonen han skulle holde som innledning til denne todagers konferansen om akuttmedisin. Den inneholdt også en mappe med alle forberedelsene til ferien han hadde planlagt å tilbringe i uken mellom dette foredraget og det neste, som var i Paris. Utsiktene til noen dager med forsommervarme i Europa hadde vært mer fristende enn å fly tilbake til hjemmet i Skottland, som hadde vært stengt i over et år og utvilsomt ville være omtrent like innbydende som å gå inn i et overdimensjonert kjøleskap.

Det hadde vært en fornøyelse å finne en luksuriøs busstur der alle detaljer rundt overnatting, transport og måltider var ordnet på forhånd. Mac kunne ikke bare glede seg over å utforske steder han enten elsket eller aldri hadde besøkt før, men også slappe av i vissheten om at han kunne stole på at de andre organiserte alt på en god måte.

Registreringspapirene for konferansen lå også i mappen, men de skulle ikke leveres inn før neste ettermiddag. Dermed hadde Mac en hel formiddag til rådighet, og den skulle han utnytte til fulle. Det var første gang han besøkte denne byen med en så fascinerende historie, og han ville lære så mye som mulig, men hvor skulle han begynne?

Sannsynligvis her ved hotellet, tenkte han, og tanken fikk ham til å droppe planen om å slå på laptopen og bla gjennom konferanseprogrammet for å se hva han kunne tenke seg å høre på. I stedet gikk han til dørene på innsiden av det buede vinduet på rommet sitt og ut på balkongen. Det var mørkt nå, men torget summet av liv. Kirkespirene og fasadene på de andre bygningene var badet i lys, og det sto biler foran hotellinngangen.

En drosje hadde akkurat stoppet foran hotellet, og Mac så en mann som strakte ut hånden for å hjelpe en kvinne ut av baksetet. En ganske høygravid kvinne. En tredje passasjer var allerede ute av bilen. Nok en kvinne, men denne var høy og slank og hadde en lang flette som hang nedover ryggen. Det var noe ved henne som fanget oppmerksomheten hans. Kanskje det var det at hun virket uoppmerksom på de andre i bilen. Hun stirret på noe, helt oppslukt. Kirkene? Nei … kanskje det var bygningen nesten rett overfor hotellet, den med det store tårnet og som mange mennesker hadde samlet seg foran.

Mac trengte ikke å høre kimingen fra klokken for å vite hva som foregikk. Og et blikk på hans egen klokke fortalte ham hvorfor folk hadde samlet seg. Han hadde hørt om den berømte astronomiske klokken da han ikke var mer enn ti år gammel, og han hadde forelsket seg fullstendig i den. Klokken hadde nok vært den viktigste grunnen til at han takket ja til invitasjonen om å holde foredrag på denne konferansen, men den hadde blitt skjøvet langt bak i tankene mens han hadde tatt seg av logistikken med å finne hotellet og pakke ut.

Nysgjerrigheten vokste i Mac da klokkespillet ebbet ut og han hørte den svake lyden av klapping og jubel fra torget. Eller kanskje det var spenning. En slags spenning som gjorde ham litt nervøs, skulle han være ærlig, for minnene han hadde fra tidligere fortalte ham at denne følelsen kunne forvandles til frykt på et øyeblikk. At følelsen av at noe fantastisk var i ferd med å skje, ikke var til å stole på.

Kvinnen med fletten snudde seg bort fra utsikten og så opp mot hotellet. Mac visste at hun ikke kunne se ham, men han kunne se henne ganske tydelig. Tydelig nok til å se ansiktsuttrykket hennes, som fortalte ham at hun stolte fullt og fast på denne følelsen. At hun var helt sikker på at noe fantastisk allerede var i ferd med å skje, og at hun kom til å nyte hvert eneste øyeblikk.

Mac smilte da han gikk inn i rommet igjen. Han åpnet den bærbare datamaskinen, men i stedet for å finne konferanseprogrammet eller kontaktinformasjonen til personer han trengte å kontakte i forbindelse med sine egne forpliktelser til programmet, skrev han inn et spørsmål i emnefeltet i søkefeltet.

Turer som inkluderer den astronomiske klokken i Praha.

Han klikket på en tur som lovet å dekke hovedattraksjonene i Praha i løpet av to timer, og valgte det tidligste tidspunktet neste morgen. Det var en spasertur som startet rett foran klokken, noe som hørtes ut som en perfekt start på dagen.

 

Hanna måtte løpe over torget for å rekke det i tide, for en av lissene på de mest komfortable joggeskoene hennes hadde røket. Heldigvis skulle Jo hvile denne morgenen, så hun hadde tatt en lisse fra en av joggeskoene sine og lånt den til Hanna. Heldigvis var det også tydelig hvem guiden var, for han holdt opp et rødt flagg med en hvit «W» på. Hanna kom akkurat tidsnok til å høre den middelaldrende mannen forklare at bokstaven ikke bare skyldtes at dette var en byvandring, men også at han het William.

«Velkommen til Praha, mine damer og herrer. Jeg har gleden av å introdusere dere for Tsjekkias vakre hovedstad, også kjent som byen med de hundre spirene. Praha er mitt hjem, og mitt morsmål er tsjekkisk, og selv om denne omvisningen foregår på engelsk, snakker jeg også flytende fransk og tysk. Hvor mange av dere har engelsk som førstespråk?»

Hanna kastet et raskt blikk rundt seg i gruppen på rundt et dusin mennesker, og la merke til at bare halvparten av dem rakk opp hånden sammen med henne. En mann foran, som var svært høy og hadde en prisverdig god holdning, snudde seg, som om han ville sjekke det samme, og da han så Hanna, ble øynene hans store, som om han kjente henne igjen.

Han måtte ha forvekslet henne med en annen, tenkte hun, for hvis hun hadde møtt ham før, ville hun helt sikkert ha husket det. Det var ikke bare høyden eller holdningen hans som gjorde at han skilte seg ut i mengden, han var ulastelig kledd i en kortermet, hvit skjorte med åpen hals og velsittende kakifargede chinos, og ansiktet hans var … særpreget.

Hanna hørte raskt etter hva William sa. «Vi står på torget i gamlebyen, og som dere sikkert alle vet, står vi foran en av de mest populære turistattraksjonene i Praha – vår astronomiske middelalderklokke, eller Praha Orloj.» Han sjekket klokken. «Om et kvarter vil den vise sitt animerte timeshow av apostlenes marsj, og det gir meg akkurat nok tid til å fortelle dere et par ting om den. La oss gå litt nærmere, så får vi den beste utsikten.»

William smilte til Hanna, og hun fikk inntrykk av at han hadde sett henne løpe over torget for å komme hit i tide. Hun smilte tilbake mens hun beveget seg sammen med gruppen for å stå så nærme både klokken og guiden som mulig. Hanna havnet foran i gruppen, på motsatt side av den høye mannen i chinos.

«Klokken ble installert tidlig på 1400-tallet», fortalte William. «Legenden forteller at da den var ferdig, ble urmakeren blindet av byens rådmenn for å forhindre at han laget en bedre klokke til en annen by. Til gjengjeld skal han ha endt sitt liv ved å kaste seg inn i urverket for å skade det, og han kastet en forbannelse over alle som forsøkte å reparere det. Det sies at den ikke virket på hundre år etter det.»

Den dystre historien hadde helt sikkert fanget alles oppmerksomhet, men Hanna så fortsatt på den flotte mannen. Han nikket sakte, som om han syntes det var greit nok, og Hanna tok seg i å undertrykke et smil. Han stirret opp på de store, utsmykkede urskivene på tårnveggen, tydelig fascinert av det som åpenbart var en mekanisk og matematisk triumf, men Hanna konsentrerte seg ikke om det William fortalte om hvordan solens og månens posisjon ble vist eller hvilke medaljonger som representerte årets måneder. Hun bare nøt øyeblikket, vel vitende om at dette var det første skrittet i det nye eventyret hennes.

Det var nok derfor det tok litt lenger tid enn det burde å innse at det var noe som ikke stemte.

«De fire figurene dere kan se på hver side av klokken, representerer de tingene som var mest foraktet.» William gned seg i pannen, og uttrykket hans tydet på at han led. «Mannen til venstre er … beundrer seg selv i et speil. Dette er …» William tok en pause, som om han hadde glemt hva han skulle si, og da han først sa noe, ga det ingen mening.

Vissheten Hanna kjente var noe som bare kunne utvikles etter mange års erfaring med å håndtere medisinske nødsituasjoner. Noe fysisk forstyrret Williams evne til å tenke. Det kunne være noe sånt som svært lavt blodsukker hos en person med diabetes, men i verste fall kunne det være et hjerneslag, der et blokkert eller sprukket blodkar var i ferd med å forårsake katastrofale skader. Det ville forklare at han så ut som om han plutselig hadde fått hodepine.

Hanna var klar til å gå bort til ham, men først kastet hun et blikk på den høye mannen, og han snudde seg mot henne i nøyaktig samme øyeblikk. Det var gjenkjennelse. De var begge i alarmberedskap. De visste begge at noe var i ferd med å skje.

Og det skjedde. Selv om de begge beveget seg fremover i samme øyeblikk, falt guiden deres sammen, og hodet traff den brosteinsbelagte bakken med et kvalmende knas. Noen sekunder senere fikk han et krampeanfall.

Det første Hanna gjorde, var å skanne omgivelsene etter gjenstander som måtte flyttes. William hadde allerede skadet hodet – hun kunne se at han blødde – og de måtte forhindre ytterligere skader. Hun plukket opp metallstangen med det røde flagget og ga den til noen bak seg.

«Vær så snill, gå tilbake», ba hun. «Vi trenger litt plass.»

Et blikk til siden viste henne at den høye mannen hadde tatt frem telefonen, men han snakket ikke for å ringe etter ambulanse, og Hanna visste at han mest sannsynlig aktiverte stoppeklokkefunksjonen for å registrere både når anfallet inntraff og hvor lenge det varte.

Over dem var klokken nå i gang med en tinnaktig, repetitiv klokkelyd som bidro til å øke spenningen. Menneskene rundt dem stirret forferdet på William. Hanna så seg rundt. Hun måtte legge noe mellom Williams hode og brosteinen.

«Her, bruk denne.» Mannen rakte henne en genser han hadde hatt over skuldrene. «Den burde gi litt beskyttelse.»

Han hadde skotsk aksent, men Hanna var mer imponert over den uanstrengte måten han tok kontroll over situasjonen på. Hun brettet sammen det myke ullplagget og la det under Williams hode. Det var ikke noe mer de kunne gjøre nå, annet enn å beskytte mannen mot ytterligere skader mens de ventet på at anfallet skulle ta slutt. Det mente imidlertid ikke de andre i den lille folkemengden rundt dem, noe som var forståelig, for det var plagsomt å høre lyden av unormal pusting fra guiden og se hudfargeforandringene som følge av mangelen på oksygen.

«Vi trenger noe å putte i munnen hans.» Mannen som ropte høyt hadde amerikansk aksent. «Har noen en skje? Eller en penn? Han kommer til å svelge tungen og dø hvis vi ikke gjør noe.»

Hannas følgesvenn hevet stemmen for å bli hørt over kirkeklokkene på torget, men tonen var helt rolig. «Det er ikke mulig for noen å svelge tungen sin», sa han. «Og vi vet hva vi gjør. Jeg er lege.» Han kastet et blikk på Hanna.

«Akuttsykepleier», sa hun til ham.

Han nikket anerkjennende og flyttet blikket til telefonen. «Vi må ringe etter ambulanse», sa han. «Jeg kan ikke se noe alarmarmbånd, kan du?

«Nei.» William hadde bare håndledd, og Hanna lette etter et halskjede under skjorten hans. «Men det er mange med epilepsi som velger å ikke gå med halskjede.»

«Det kan også være et første anfall.»

Det var Hannas tur til å nikke. Hvis det var et første anfall, kunne det være et symptom på noe alvorlig galt, som en svulst.

«Kan noen ringe etter ambulanse?» ropte han. «Og vær så snill å flytte dere litt tilbake.»

Ingen hadde tatt notis av at Hanna ba dem om å trekke seg tilbake, men denne mannens rolige anmodning fikk alle til å flytte seg. Hun fikk et klart inntrykk av at han sannsynligvis kunne ta kommandoen over enhver situasjon uten å bli ignorert eller utfordret. Noen i utkanten av gruppen snudde seg til og med for å gå sin vei, og hun kunne høre at det ble ringt etter ambulanse.

«Hvordan sier man ambulanse på …?» Mannen som hadde bedt om en skje, snakket fortsatt høyere enn alle andre. «Hva er det de snakker her?»

«Tsjekkisk», sa en annen.

«Den er allerede på vei.» En lokal politimann trengte seg frem blant tilskuerne. «Kan jeg være til hjelp?»

Rystelsene i Williams lemmer hadde opphørt. Han pustet normalt igjen, men var fortsatt bevisstløs. Hanna hjalp legen med å legge ham i oppvåkningsstilling ved å legge den ene armen over kroppen hans og bruke skulderen og hoften til å snu ham. Hun bøyde automatisk benet hans for å gi ham mer stabilitet, flyttet armen som satt fast under kroppen, og vippet deretter hodet hans bakover for å sikre at luftveiene var åpne.

Snart hørte de lyden av sirener, og ambulansepersonellet som kom var dyktige og effektive. William var ved bevissthet, men forvirret og med hodet bandasjert, da de la ham til rette på en båre og deretter fikk ham inn i ambulansen. Tilskuerne spredte seg raskt etter dette, og den høylytte turisten uttrykte sin skuffelse.

«Vel, det var den vandringen», sa han. «Jeg lurer på om vi kan få pengene tilbake.»

Andre ristet på hodet, og gruppen spredte seg raskt, mens Hanna og legen ble stående alene igjen. Han bøyde seg ned for å plukke opp genseren fra brosteinen.

«Ikke gjør det,» sa hun.

«Unnskyld?» Øyenbrynene hans hevet seg.

«Det er blod på den.”

«Ja, jeg vet det. Men jeg kan vel ikke la den ligge her?»

«Jeg har en tynn handleveske her.» Hanna fisket i skuldervesken og tok ut en handlepose.

«Takk skal du ha. Du kan få den tilbake senere. Vi bor på samme hotell.»

Hanna blunket. Hvordan i all verden visste han det?

Forbløffelsen hennes var ikke til å ta feil av. «Jeg så at du kom i går kveld», la han til. «Siden du er akuttmottakssykepleier, antar jeg at du skal delta på konferansen.»

«Ja.» Hanna klarte ikke å skjule smilet. «Jeg gleder meg veldig til det.»

Kanskje skyldtes en liten del av gleden tanken på at denne mannen ikke bare hadde lagt merke til at hun kom kvelden før, men at han også husket henne i dag.

Smilet hennes bleknet. «Men denne morgenen var min beste sjanse til å lære noe om Praha. Jeg hadde også gledet meg til denne omvisningen.»

«Jeg også.» Han sendte henne det samme blikket igjen, med øynene halvt lukket, som om han fokuserte på noe viktig. «Kanskje vi kan fullføre den selv? Jeg har skrevet ut reiseruten og et kart. Jeg er sikker på at kiosken der borte har en guidebok som gir oss litt informasjon om hvert av reisemålene.»

«Det er en god idé.» Hanna smilte igjen. «Mye bedre enn å prøve å gjøre det selv. Jeg heter forresten Hanna. Hanna Peterson.»

«Jeg heter Hamish MacMillan», sa han. «Men jeg har blitt kalt Mac i hele mitt voksne liv.»

Kallenavnet passet ham. Det var umiskjennelig skotsk navn.

«Du er vel ikke i slekt med regnfrakkfolket?

Det var hans tur til å blunke, men så smilte han. «Det er en Mackintosh-regnfrakk, ikke en MacMillan», sa han. «Det er mange navn i Skottland som begynner på Mc eller Mac.»

Det var første gang Hanna så denne mannen smile, og for et øyeblikk glemte hun alt annet. Det var ikke bare det at hun kunne se smilet hans. Hun kunne føle det – det fylte hodet hennes og snek seg deretter nedover for å krølle seg rundt hjertet hennes. Og det stoppet ikke der. Det fortsatte nedover for å samle seg et sted dypt nede i magen, der det ved hjelp av en mystisk alkymi begynte å generere varme. Hun måtte dra blikket bort fra smilet hans, men klarte bare å løfte det til et par svært mørke øyne som var låst fast på hennes.

Å, jøss ...

Hanna måtte kanskje ta i bruk sin erfaring med å håndtere potensielle nødsituasjoner igjen hvis hun skulle klare å snakke uten å avsløre at hun følte seg fullstendig overrumplet av en tiltrekning som overgikk alt hun noensinne hadde opplevd.

Merkelig nok føltes det som om Mac visste hva som foregikk. Kanskje var følelsen gjensidig, men i så fall var han ekspert på å skjule hva han følte.

«Destination One», sa han og viftet med hånden mot klokken over dem. «Prahas berømte astronomiske klokke. Det er noe jeg alltid har hatt lyst til å se, men på en eller annen måte», tonen hans var lett, – «har jeg aldri hatt tid.».

Hanna lo.

Så han hadde humor i tillegg til å være den vakreste mannen hun noensinne hadde sett. Forventningene til hva dette siste eventyret i livet hennes kunne føre med seg, hadde akkurat gått i taket.

«Vi har tid nå», sa hun. «La oss ikke kaste bort et minutt av den.»

